
[bookmark: _GoBack]Szabó Magda 100. születésnapja alkalmából a 2017-es évben országszerte szerveznek különböző kulturális, népszerűsítő, illetve tudományos rendezvényeket egyaránt. Ezek sorába illeszkedett a „Szabó Magda Száz Éve” konferencia is, amelyet a Kortárs Világirodalmi KutatóKör (http://periferia.btk.pte.hu/) szervezett meg a PTE BTK Modern Irodalomtörténeti és Irodalomelméleti Tanszékével, illetve a PTE BTK Klasszikus Irodalomtörténeti és Összehasonlító Irodalomtudományi Tanszékével közösen. A konferencia Pécs ókeresztény belvárosában, a Szent István téren található Civil Közösségek Házában kapott helyet – ez a gesztus is kihangsúlyozta azt az alapelvet, hogy az esemény mindenkinek szólt, aki érdeklődik Szabó Magda munkássága, illetve mai irodalomtörténeti megítélése iránt. Így a konferencia, tudományos színvonalon, minőségi kulturális programot is nyújtott a pécsi érdeklődő közönség számára. A program is a sokszínűség jegyében alakult: az első napon 11 órától kezdődtek az előadások, tekintettel a vidékről utazó résztvevőkre is. A konferenciát V. Gilbert Edit főszervező nyitotta meg, majd Kabdebó Lóránt professzor tartotta meg a nyitóelőadást, aki sajnos személyesen nem tudott eljönni, viszont – a rugalmas és találékony szervezésnek hála – videón elő tudta adni a közönségnek előadását. Ebben már felvázolta azokat az alapvető irányokat, dilemmákat, amelyeket a konferencia két napja alatt az előadások tovább részleteztek, s alapvetően az egész diszkusszióra az egymásra való reflektálás, a párbeszédkészség volt jellemző. Az első nap szekciói jellemzően inkább az irodalomtörténeti, életrajzkutatási, irodalomszociológiai aspektusokat előtérbe helyezve vizsgálták Szabó Magda egyes műveit. Az első szekció („Író-nő?”, elnök: Orbán Jolán) a női írásmód és az írói szereplehetőségek problémáit taglalták. Ezt követően, „Az irodalomtörténet felől” elnevezéssel jelölt szekcióban egyfelől általánosabban az irodalomtanítás, másfelől specifikusabban az irodalomtörténet és intertextuális kapcsolatok szempontjai mentén értelmezték Szabó Magda egy-egy művét. Az „Irodalom-politika-történelem” szekcióban (elnök: Kisantal Tamás) már konkrétabban az irodalomszociológia, a Kádár-kori irodalmi élet kérdésköre került előtérbe, egyrészt Király István és Szabó Magda kapcsolatának bemutatása, másrészt Dobos Marianne kissé anekdotikus, de értékes irodalomtörténeti, életrajzi adalékokkal szolgáló előadása révén. 
A nap másik, párhuzamos programszála a középiskolásoknak hirdetett versenyekkel volt kapcsolatos, ugyanis a tudományos konferencia mellett általános és középiskolás diákoknak is pályázatot hirdettek: előbbieknek könyvborítót kellett tervezniük, utóbbiaknak pedig könyvtrailert kellett forgatniuk Szabó Magda valamely művéhez. Ezekre a közönségnek egész nap lehetett szavazni: két könyvborító, illetve öt könyvtrailer közül kellett a leginkább tetszőt kiválasztani. A könyvtrailereket a nap folyamán kétszer is levetítették, és nagyon színvonalas, értő olvasatról árulkodó, sokszor egészen finom filmes technikákat is alkalmazó alkotások születtek. Ehhez kapcsolódott két workshop: az egyiket Pethőné Nagy Csilla tartotta Az ajtóról a középiskolásoknak, a másikat pedig Arató László az Abigélről az általános iskolás pályázóknak. Az irodalomtanítási programszál betetőzése az esti kerekasztal-beszélgetés volt, melyen szó esett Szabó Magda műveinek taníthatóságáról, és általánosabb pedagógiai irodalomtanítási, módszertani kérdésekről egyaránt. Az estét egy oldott hangulatú koncert, illetve egy Szabó Magda arcképével díszített torta elfogyasztása zárta.
A második napon már párhuzamos szekciók is működtek a közönség kényelmesebb helyfoglalása, illetve az előadók nagy létszáma miatt. A reggel 9 órakor kezdődő, napindító szekciók a „Külföldi recepció, fordítás, világirodalmi beágyazódás” (elnök: V. Gilbert Edit), illetve az „Iskola a határokon” (elnök: Ács Marianna) címeket viselték. Előbbin vettem részt, ahol a programban is olvasható két előadáson túl (egyik Szabó Magda műveinek angolszász, a másik olasz recepcióját mutatta be) mintegy beugróként Najbauer Noémi, a Tündér Lala angolra fordítója is előadott (fordításában a cím The Gift of the Wondrous Fig Tree lett). Izgalmas élményeket, dilemmákat, tapasztalatokat osztott meg a „kulisszák” mögül, betekinthettünk a fordító munkaszobájába előadásának idejére. A második páros szekció egyike a „Mitológiatémák, mítoszváltoztatok” volt (elnök: Vilmos László), ebben a blokkban kapott helyet az én előadásom is. A három előadás nagyon eltérő módokon közelítette meg a mítoszátiratok, a mitizálás jelenségét, és ez azt igazolta, hogy magában az életműben is többrétűen, más és másféle módokon jelenik meg a mitologikus beszédmód. Ezzel párhuzamosan a „Poétikai közelítések” szekcióban (elnök: Bőhm Gábor) Szabó Magda életművének ismeretlenebb, de annál több izgalmat ígérő oldalát, a líráját érintették az előadók, illetve a prózapoétikai sajátosságokkal is részletesen foglalkoztak. A „Regényes önéletrajzi fikciók” szekció (elnök: Mekis János) több előadásának címében is feltűnt az „arcrongálás” Paul de Man által bevezetett kifejezése, mely mintegy fémjelezte is az előadások által körüljárt kérdésköröket. Közös konklúzió, hogy Szabó Magda egyfajta játékmesterként tudatosan hozta létre, „manipulálta”, és építette azt a világot, amelyben a „fiktív” és „valós” elemek szétszálazhatatlanul keverednek el egymással, és így e kategóriák megkülönböztetése eleve értelmetlenné válik. Ezzel egy időben a „Kánon és recepció – Szabó Magda-centenárium a PIM-ben” című szekcióban (elnök: Milbacher Róbert) a Petőfi Irodalmi Múzeumból érkező múzeumpedagógusok és a kiállítás kurátora is megosztották tapasztalataikat a kiállítással és a hozzá kapcsolódó foglalkozásokkal kapcsolatban. A konferencia utolsó szekciójában („Dráma, történelemkép, nemzettudat a színpadon – színházi, filmes adaptációk”, elnök: Szűcs Katalin Ágnes) egyfelől Szabó Magda drámaírói oldala került előtérbe – s e megközelítésben is némely előadó könyvdrámaként közelítette meg az egyes drámákat, míg másik kifejezetten az eltérő színházi előadásokra koncentrált –, másfelől pedig a filmes adaptációkról is szó esett, különös tekintettel Az ajtó Szabó István által rendezett filmfeldolgozására. Ezt követően közös koccintás és fényképezkedés zárta a programot.
Összességében a konferencia egy rendkívül inspiráló, nyitott és oldott hangulatú esemény volt, amelyen nagyon sokat tanultam a többi előadótól. Folyamatosan reflektáltunk egymás előadásaira, álláspontjaira, így az előadások sora ténylegesen egy nagy dialógussá alakult át. A másik kiemelendő szempont, hogy Szabó Magda életműve nem csak szoros értelemben irodalmi vagy poétikai szempontból került mérlegre, hanem állandó vitakérdés volt a művek kanonizációja, illetve oktatásban betöltött helye (mely két szempont természetesen szorosan összefügg, illetve, valamennyire egyik a másikból következik). Egyik legemlékezetesebb pillanatként azt emelném ki, amikor Jolanta Jastrzębska – akinek írásai, szemléletmódja rendkívül inspirálóan hatott rám Szabó Magda A pillanat című regényével foglalkozva –, külön gratulált, és kifejezte tetszését az előadásommal kapcsolatban.

